Twee vas ná moord op sakeman in Pta | Maroela Media
Twee vas ná moord op sakeman in Pta
Die koeëlgate in die deur van die motor. Foto: SAPD
Twee mense is in hegtenis geneem in verband met die voorval verlede maand waarin verskeie skote afgevuur is op die motor waarin 'n sakeman en sy kollega gery het in die ooste van Pretoria.
Wandile Bozwana, 'n sakeman van Noordwes, en sy kollega Mpho Baloyi, het op 2 Oktober op die N1-Noord gery toe die insittendes van 'n silwergrys BMW M3 glo op hulle motor losgebrand het naby die Garsfontein-afrit. Bozwana het aan die passasierskant gesit en is nege keer getref. Hy is later in 'n hospitaal dood. Baloyi is twee keer geskiet en het oorleef.
Volgens lt.kol. Lungelo Dlamini, woordvoerder van die polisie, is die twee verdagtes Woensdag in hegtenis geneem en sal hulle Vrydag in die Pretoria-landdroshof verskyn. Hy het gesê die polisie hoop om binnekort nog mense in hegtenis te neem.